amanoisuno/poetBack huggingface dataset:
用秦少游韻二首  其二 張侃 
未工射雉怯如皋，欲掛衣冠慕老陶。莫爲功名多戚戚，須知身世兩勞勞。求魚切戒空緣木，買犢不妨先賣刀。未有田園作歸計，年來留滯感潘毛。
戲用東坡先生韻二首  其一 張侃 
冠世文章李翰林，掀天功業漢淮陰。抹靴捧硯榮雖甚，受鉞登壇眷益深。遠竄夜郎揮老淚，生擒雲夢負初心。窮泉二子應追恨，不解君前早脫簪。
戲用東坡先生韻二首  其二 張侃 
倦看冠蓋閙如林，夢想扁舟破晚陰。步月南樓情不淺，卧風北牖味殊深。朱旂黄紙非吾事，木板青衫負壯心。游宦半生成底事，鬢絲零落不勝簪。
豚犬夜誦東坡贈王子直詩堅索次韻余率然成章可笑深不自量也 張侃 
年來典盡鷫鸘裘，遠宦深慚馬少游。痛哭恨無裨國論，偷安終不爲身謀。誰憐饑虎空摇尾，却羨寒龜暗縮頭。但得渭川千畝竹，也勝霜鬢取封侯。
田元長和煙字韻詩見寄復用前韻 張侃 
幾年無夢到凌煙，身似春蠶已再眠。寡合荆人和白雪，獨醒蜀道上青天。漁樵好去任爭席，富貴儻來羞執鞭。見說高真足官府，不妨長作地行仙。
用文伯起韻 張侃 
老人癡鈍性可憎，微子誰與爲友朋。久廢未容收顙馬，一呼寧復責饑鷹。無緣下榻留徐孺，好去登門訪李膺。吾道不行吾已矣，短桴浮海要同乘。
和曾舜卿秋日偶成 張侃 
久無名酒共君傾，靜對溪山悅我情。雨沁荷花多退色，風穿梧葉强成聲。乾坤納納從來大，歲月堂堂未用驚。甚欲著書傳後世，只愁議論太平平。
樓源清叔舊有詩云樹冷鴉啼月天寒鴈带雲曾舜卿足成四韻又有詠雪詩云來從天外無非雨散在人間盡是花亦佳句也清叔死已數月因用後二句爲詩弔之 張侃 
見說樓君用志佳，曾吟雪句被人誇。來從天外無非雨，散在人間盡是花。偶到銅陵尋舊友，歸由宣郡棄生涯。碧雲暮合愁偏聚，孤塚纍纍日易斜。
甬東 張侃 
侵晨風雨闇城樓，渺渺蒲帆海盡頭。遠景暫煩雙目送，清游不負此生謀。半杯綠蟻衝寒色，幾箇白鷗分客愁。相近梅開遲雪舞，肯容興盡剡溪舟。
池邊 張侃 
簿書才了聽蜂衙，閒到池邊景漸佳。雲亦有心時散影，風都無力晚生花。勞神空覓三年艾，妄想休乘八月槎。睡思全清還解否，歙瓶新瀹建溪茶。
書考  其一 張侃 
二年薄宦在金臺，牆角雙扉向晚開。罕有金貂來換酒，且看野馬共浮埃。已書下考甘平進，久律吾身愧不才。却喜清貧如昨日，知心相識自然來。
書考  其二 張侃 
負丞虞水恰年餘，誰信官居似野居。乍起柳風清午枕，久因梅雨理殘書。眼前毀譽何須較，酒裏功名定不虛。只把廉勤替疏拙，翻嫌苦苦學懸魚。
紅梅 張侃 
天然標致出羣品，綠葉青枝說太狂。卯酒醺酣紅玉軟，春風觸撥瑞龍香。清臞尚餘山澤相，淡薄强隨時世粧。更道北人初不識，杏花應不敢承當。
春時 張侃 
兩日閒爲汗漫游，谿邊長是喚扁舟。杯盤草草同真率，笑語悠悠得細酬。別墅橋欹泥沒膝，東園亭小雨霑頭。不知桃李都開遍，更趁殘花一醉休。
雨 張侃 
一片雲飛雨趁來，常年此候捷如雷。滿天盡黑都吹散，俄頃還明又復回。準擬却無真失望，等閒易有竟難猜。化工若念農辛苦，早賜傾盆亦快哉。
巧夕前一日雨 張侃 
天時人事逐番新，轉盼初秋感慨頻。月傍銀河移扇影，天留絲雨洗香塵。民間但欲逢豐歲，酒裏何妨換好春。一笑且隨吾意適，燕支菱芡伴盤珍。
偶書 張侃 
事業從教下瀧舠，一年竊祿在江皋。腥汙砧几憎蠅賦，愛護文書却鼠刀。風約浮萍雲疊岫，日藏老檜雨翻濤。深慚無補公家事，只願年豐弓載櫜。
聞方孚若寺丞訃二首  其一 張侃 
清時補外駕朱轓，德政碑成達帝閽。都把功名垂竹帛，盡留官職付兒孫。生前花藥千株在，身後詞章幾卷存。履道宅邊雲黯黯，知誰挂劍酹清尊。
聞方孚若寺丞訃二首  其二 張侃 
憶昨家君出帥時，惟公英氣少人知。要除五事心常在，費盡千言氣不卑。渺渺淮波紛櫂檝，晶晶霜日照旌旗。論功未盡還知否，應有名賢爲立碑。
收潘廷亨逵訊 張侃 
舊年淛右水連天，聞說閩中水亦然。官裏勸分雖遍及，民間慳糴爲無錢。大風拔木揚塵土，細雨打花空媚妍。甲子一晴差可喜，農家只願屢豐年。
題蕭照漁樵對語圖 張侃 
世人大半愛漁樵，不道漁樵心志凋。漫釣溪魚臨月夕，每沽村酒怕霜朝。檀欒男女衣藍縷，澹泊生涯舟蕩摇。偷得片時相對語，從頭至尾盡無聊。
閒中憶曾舜卿知丞 張侃 
官舍如舟近古河，隔河老木尚新峨。森羅星象螢分度，經緯水紋魚擲梭。月滿秋容隨處好，風含凉意向人多。香蒲泉石供清翫，遥憶騷翁在澗阿。
宿等慈僧房 張侃 
小小禪房若箇寬，氎巾楮帳護幽閒。貪看天外雲千變，忘數簷前竹幾竿。老衲呪經祈雨切，臞翁煮粥當晨餐。早知一念能持靜，不學槐安蟻走盤。
姑惡 張侃 
一雙姑惡屋邊啼，飛入垂楊伴夕暉。不悟形骸非昔日，但思怨恨沒休期。婦聞孄語猶翻悔，汝得佳名免此譏。事事直須存分義，從今緘口莫相疑。
冬晚 張侃 
冬晴日暖如春天，墨雲忽過雨生寒。定飛柳絮呈農瑞，未放梅花到酒樽。歷尾無多更舊歲，筆端不韻祇陳言。須臾刮地風聲壯，吹折南牆老竹根。
冬後書事 張侃 
兀坐茅簷意自閒，哦詩因得數苔斑。一番雨過歸寒水，數片雲浮疊晚山。近日陰晴多不定，自來冷暖不相關。春深泛棹清溪上，穩釣漁村三兩灣。
天機 張侃 
汎觀物理任天機，莫泥春殘事遽非。蝶粉鶑衣陰處泊，燕泥鷗雪雨中歸。裝成閒景真堪翫，寫入清吟細解圍。一榻凉風清午暑，拙翁睡起理絺衣。
同鄉人別朱希文察判于詠春亭 張侃 
今春醵飲咏春亭，水闊山遥眼界清。前度來時多值雨，今番到此却逢晴。蠶方三幼餐乾葉，燕喜雙飛泊短楹。小別諸君休作惡，陽關四疊不須成。
家園二首  其一 張侃 
當年迂叟圃初成，野草閒花不記名。康節巾車臨小徑，東坡詩板照高楹。久知氣象歸前輩，擬學規模愧後生。惟有至公能格物，莫將險躁起心兵。
家園二首  其二 張侃 
堪笑吾家五畝園，新添石岸築雲軒。眼看流水清無底，面揖羣山翠欲奔。拂拂好風凉入座，娟娟明月影侵門。弟兄歲晚團欒處，自摘青蔬薦酒尊。
次韻韋中實雨悶 張侃 
與世相違願不才，春殘花底尚銜杯。詩從碧霧愁邊得，門向青山好處開。東里沈君投檄去，西鄰韋叟趁閒來。喜無俗駕知予懶，坐看庭陰閟古槐。
偶成 張侃 
前朝晴暖昨朝寒，細雨催花聲不閒。處處閉門掃蠶蟻，家家垂柳隠綿蠻。東灣泛艇看人渡，北埭扶筇向晚還。惟有羣山怕陳迹，輕煙冉冉薄螺鬟。
虛庭 張侃 
虛庭幽閴日陰移，旋拂藤牀近小池。雲自悠揚峰疊疊，風常和暖日漪漪。青衫漫仕安愚分，白酒初篘滿屈巵。竹外流螢三兩箇，微光猶足映書帷。
西村 張侃 
籃輿軋軋過西村，小麥青青雨露恩。山色無窮開遠近，民家守分度昕昏。僧精持課歸林下，客自携尊醉竹根。每日塵氛牽百念，要須結屋浸溪痕。
南村 張侃 
郁李花開春漸殘，海棠猶自映杯柈。燕隨風舞迎人暖，鳩喚雨來連夜寒。兩水中分清可燭，羣山環揖秀堪餐。兒童成隊逢寒食，紙剪飛鳶貼霧端。
病起 張侃 
秋深雨意轉連綿，聲到枯荷清未眠。久悟是非姑掩卷，且看童稚互攤錢。園蔬土潤青堪饌，徑竹行疎翠可憐。賸喜病夫今已健，碧腴膏莫問人傳。
象山住持僧于修求詩戲題五十六字 張侃 
的知前聖定曾來，山脈深長景漸開。霜幹都無新氣象，風幡不染舊塵埃。漁樵雖過何嘗問，父老相傳莫浪猜。慚愧修公堅有請，依前題作小天台。
催雪次韻韋中實 張侃 
海隠方搜催雪詩，韋郎落筆補新辭。雲邊花舞瓊千點，座上風流玉一枝。如許寒光宜應瑞，不勝幻色又添奇。政須瀹茗清靈府，盡把文章潤色之。
溪上 張侃 
水痕依綠四無邊，雨脚垂簷細更妍。楊柳不遮愁處眼，牡丹猶倚醉時肩。紛紛燈火疑星燦，汩汩聲名類蟻旋。閒憑蓬窗仍感舊，開箱重爲整詩篇。
題剡溪圖 張侃 
欲識詩清處，須來天盡頭。可人一溪雪，催我上扁舟。
贈別 張侃 
野樹參差綠，山花零亂紅。夕陽一樽酒，聊與故人同。
雨中 張侃 
寒山草木疎，蒼翠因雨濕。日暮來不來，前溪借蓑笠。
花珠二絕  其一 張侃 
雨細成珠琲，紛紛入綠花。綠花無不濕，傾處又成波。
花珠二絕  其二 張侃 
堦遠滴成聲，荷深圓又碎。風動水銀收，亭亭開翡翠。
智果院 張侃 
前輩經行處，壁間題小詩。梅花還好否，要見出塵姿。
嘲梅花 張侃 
緘蘂怯寒風，清香已暗通。數株籬落外，生毓任元功。
梅花謝嘲 張侃 
騷客多吟詠，無非泥酒杯。君知儂澹泊，歲歲幾番來。
梅花自解 張侃 
孤根在寒谷，無分逐東風。流輩剛言好，中心只固窮。
理髮有白者 張侃 
今年三十六，吾髮白雙莖。不耐秋霖滴，愁濃遣未平。
春去 張侃 
春去留無計，殘花更可人。多情玉蝴蝶，隨雨伴香塵。
題鎮廳西軒 張侃 
焚香覺心清，觀書消日永。門前剝啄稀，且喜官職冷。
十五夜月二絕  其一 張侃 
閒來庭下立，月影照人清。偏到中秋好，遲眠已四更。
十五夜月二絕  其二 張侃 
秋光初破蘂，香遠逐人來。多是蟾宮種，何妨兩處開。
十六夜月二首  其一 張侃 
昨宵清不盡，今夜色增明。想見清虛殿，冰輪漸漸生。
十六夜月二首  其二 張侃 
松風傳地籟，花月滿庭心。記得金臺下，孤樽細細斟。
王梅磎題玉枕峰二絕  其一 張侃 
靜處翻千偈，忙中認一身。忽看枕峰句，便作是非人。
王梅磎題玉枕峰二絕  其二 張侃 
向來雲影卧，今日復如何。不是相知少，人間險處多。
中秋 張侃 
中秋添月色，携酒上金臺。世事無窮盡，江山入句來。
禹廟 張侃 
當時計水功，直爲萬世利。梅梁破浪歸，底事成兒戯。
題雁山行紀 張侃 
當年雁來游，少憩存夜氣。自從開此奇，便有草鞵費。
示法果院僧則 張侃 
山深雲卧冷，結屋在山椒。我意如雲懶，隨緣聽海潮。
贈仁上人 張侃 
塵事紛如掃，僧窗對竹開。欲酬清靜債，一歲五番來。
天竺逢僧禮 張侃 
于今僧輩少，學業又全疎。日莫山深處，相迎有浩初。
秋魚眼 張侃 
江湖毓羣魚，水大隨所揀。奈何世上人，尋到秋魚眼。
寒蘆四鴻  其一 張侃 
蘆葉滿沙洲，鳬翁取次游。生綃纔半尺，占得江南秋。
寒蘆四鴻  其二 張侃 
見山真見山，翠滿簷楣間。屏几漫畫障，意足水墨閒。
救婆廟二首  其一 張侃 
曲徑接山阿，行人說救婆。須知閨室女，識見已爭多。
救婆廟二首  其二 張侃 
海水有枯竭，喬松易摧折。高名萬古存，地志書英烈。
對酒 張侃 
柳絮隨風舞，金沙貼地開。爲緣春滿眼，不厭酒深盃。
偶成 張侃 
風暖輕拖練，天寒皺作鞾。江湖只如此，今古幾消磨。
戲題 張侃 
雨後露華白，風前嵐氣清。秋心愁不展，垂白睡難成。
桃花菊 張侃 
誰將秋菊蘂，故作小桃紅。輕薄隨時好，飄零風雨中。
雪霽 張侃 
微雪寒侵煖，新晴風掃氛。天公念穡事，秋稼定如雲。
蘇成之庚申歲相別甲申歲方會甬東  其一 張侃 
憶與成之別，于今廿五年。今朝復相見，話舊竹窗前。
蘇成之庚申歲相別甲申歲方會甬東  其二 張侃 
世態頻頻換，君心炯炯明。能言少時事，滿座便風生。
雨中 張侃 
風清園蝶粉猶輕，雨冷吳蠶繭未成。盡說溪村年事好，又添漁子笑浮生。
春去 張侃 
橫雨顛風勢轉加，紅情綠意不容誇。明朝春去忙如箭，滿市人携謝豹蝦。
浮來廟 張侃 
仙槎飛去訪牛郎，頑石浮來立道旁。能使鄉民知所敬，隻雞巵酒卜豐穰。
梅子 張侃 
一株綠色未成陰，千點微酸已沁心。雨露功深人不識，摘來先與了清吟。
今歲朱櫻紅熟樽俎間日有此品口占二絕  其一 張侃 
積雨淋漓花頓空，櫻桃滿樹漬猩紅。相陪從事風流裏，遥想香燈摇落中。
今歲朱櫻紅熟樽俎間日有此品口占二絕  其二 張侃 
櫻桃顆顆滋春雨，橙霧霏霏遡曉風。出處不齊休比並，一尊今夕與誰同。
秋後積雨起水曾舜卿朱秀文有詩用韻作俳諧體田家苦三疊  其一 張侃 
秋雨霖淫數日間，耳邊未聽雨聲閒。傳聞農子愁無寐，心願烏雲且入山。
秋後積雨起水曾舜卿朱秀文有詩用韻作俳諧體田家苦三疊  其二 張侃 
戽水乾忙衣袂凉，旋炊濕稻當家常。連年成熟今年水，誰信微陰能奪陽。
秋後積雨起水曾舜卿朱秀文有詩用韻作俳諧體田家苦三疊  其三 張侃 
積雨因風驟作寒，又吹濁水浸牛欄。須知此去盤中飯，一似鮎魚上竹難。
積雨後農人戽水曉夕車聲不已 張侃 
萬頃早禾迎秀色，一天畏日耀炎光。滿倉陳腐將何用，細聽車聲恨最長。
奔牛梅花開最晚因讀墨本坡翁和楊公濟梅花詩信筆四絕句  其一 張侃 
二年孤負觀花眼，少見江南第一枝。細讀坡公當日句，恍如玉立耿疎籬。
奔牛梅花開最晚因讀墨本坡翁和楊公濟梅花詩信筆四絕句  其二 張侃 
平生政坐花開早，不奈顛風一夜吹。緘鎖芳英春意閙，轉頭青子已盈枝。
奔牛梅花開最晚因讀墨本坡翁和楊公濟梅花詩信筆四絕句  其三 張侃 
閘南閒地遠連天，好種梅花作玉田。待得開時携酒去，旁人疑是飲中仙。
奔牛梅花開最晚因讀墨本坡翁和楊公濟梅花詩信筆四絕句  其四 張侃 
積谷山前數種梅，常年携杖走千回。而今寂寞金臺下，獨對停雲把酒盃。
金臺中秋 張侃 
桂子吹香清不眠，相逢還在翠屏邊。一輪明月依人好，兩載中秋特地圓。
鑑湖別島二絕  其一 張侃 
坡老當年乞鑑湖，君王未肯付珪符。清名凜凜照人目，欲倩丹青成畫圖。
鑑湖別島二絕  其二 張侃 
鑑湖別島對青山，山下菰蒲獵獵寒。最是曉烟收未盡，舂鋤閒立景尤寬。
東關二絕  其一 張侃 
放翁詩裏想東關，舟到東關雨逗寒。只是當年舊山色，水邊誰似白鷗閒。
東關二絕  其二 張侃 
瓦屋三間水半篙，雞豚村社寄吾豪。早知城市同耕鑿，悔不從渠泛小舠。
觀三賢石本墨妙 張侃 
字既因人傳者多，人能累字又如何。誰知異世三君子，字與名同保不磨。
秋葉二絕  其一 張侃 
繞窗山水富清妍，古木陰中隠亂蟬。一葉迎秋無盡日，勾萌還復待明年。
秋葉二絕  其二 張侃 
花木榮枯又一年，誰知生意妙難傳。君看亭側數株柳，幾度風前吹細綿。
觀梅用東坡先生山字州字兩絕句韻  其一 張侃 
冬深水涸未潺潺，數萼梅依翠竹間。待折歸來占清賞，不須移近小屏山。
觀梅用東坡先生山字州字兩絕句韻  其二 張侃 
只怕花開眼界幽，香中一點絆人愁。問渠偏向孤山好，時復飄香入帝州。
舜廟在龍山右 張侃 
水來江尾難分燕，山到崖頭合號龍。見得人心尊萬乘，片帆飛過亦朝東。
春日覽古四絕  其一 張侃 
疎梅晼晚千年秀，穠李韶華二月初。試訪前谿歌舞處，斷烟斜日照平蕪。
春日覽古四絕  其二 張侃 
游人拾翠蹋青歸，疊疊樓臺映綠漪。行到橋西多野色，吳羌山下織簾祠。
春日覽古四絕  其三 張侃 
結廬恰恰對西亭，萬物昭回自賦形。秋晚不妨尋好處，何須送客話飄零。
春日覽古四絕  其四 張侃 
曾携壁上鸕鷀杓，來飲靈泉一掬甘。却笑眼花前日誤，竟煩舌本爲渠參。
鳳鳴洞祈雨三絕  其一 張侃 
山蹊屈曲費躋攀，來謁仙姑氣貌閒。曾與人間祈得雨，姓名從此徹天顔。
鳳鳴洞祈雨三絕  其二 張侃 
洞口流泉清徹骨，崖頭瀑布冷侵人。隔凡不許纖塵入，誰識中潜縱壑鱗。
鳳鳴洞祈雨三絕  其三 張侃 
六月官河已斷流，農家無水蔭田疇。我來欲問姑求雨，要勝常年望有秋。
初秋 張侃 
暑氣蒸人病未蘇，時吹凉雨滿庭除。秋來不待梧桐報，妝點前山景色疎。
游東山國慶院院有明月堂白雲軒土人云明月白雲謝太傅所携妓小字也此出於李白憶東山詩特紀一時景色王性之記中直言明月白雲二堂是太傅舊跡又誤矣因成一絕以識之 張侃 
當年携妓漫來游，後世薔薇句更遒。明月白雲成底事，誰知棋罷是深謀。
十八澗 張侃 
九磎十八澗邊游，風景蕭疎接素秋。野草怕人愁有賸，尚餘翠色映雙眸。
十年前拜四聖觀林和靖像曾有詩爲士友諷誦庚辰中秋後十日重游適梅破一二萼再書 張侃 
孤山山下舊祠堂，詩與梅花一樣香。方欲向君求剩語，忽逢摘索破天荒。
蓴二絕  其一 張侃 
春深買得一絲蓴，絕勝農家碧澗芹。却笑吾宗深有托，自憐野鶴在雞羣。
蓴二絕  其二 張侃 
達人胸次與天寬，到處浮家得細看。滿盌蓴絲浮碧色，不妨邀客話儒酸。
陳家渡至上乘院 張侃 
山田疊疊之字轉，穉麥森森雲樣生。輸與農家生計定，纔逢楊柳便清明。
宿彌陀興福院遇詩僧妙寧 張侃 
今宵僧院借牀眠，風誤秋聲在枕邊。起共詩人談雋永，瀹茶新汲磵泉煎。
留題餘杭道明山勝因院 張侃 
人生行止且隨緣，不到茲山十五年。紫翠屏前久空闊，四時轉景是風烟。
感秋扇五首  其一 張侃 
須信此心元有性，苦將濁酒破人愁。舊愁未解新愁至，團扇因何怯去秋。
感秋扇五首  其二 張侃 
人到退時須著力，未退之時休向前。暑中團扇多勳業，一夜西風亦偶然。
感秋扇五首  其三 張侃 
班氏休吟團扇句，退之枉賦短檠歌。行藏用捨皆前定，凡物逢時莫要過。
感秋扇五首  其四 張侃 
篋中團扇去年携，小字曾書老杜詩。今日秋風風漸起，要人收拾自知時。
感秋扇五首  其五 張侃 
潜藏酷暑又明年，月缺秋孤快目前。團扇此時還用事，知機元要占人先。
村外寒食 張侃 
八字橋邊春水平，三家村裏亦清明。女郎鼓棹歸來晚，却被風光賺一生。
春晚聞鶑 張侃 
村北村南花事稀，晚風吹雨綠盈枝。黄鸝暗與春光轉，似怕騷人細作詩。
種松添竹口占二絕  其一 張侃 
添竹栽松眼界寬，四時長使翠光團。參天會見充梁棟，礙月休令作釣竿。
種松添竹口占二絕  其二 張侃 
種得成時我已歸，明年此際弄秋暉。丁寧園叟頻澆灌，要見元功無盡機。
次韻竹林玉老三首  其一 張侃 
筆法有神緣劍舞，詩壇游戯也無妨。却嫌踏破鐵門限，剗草堂前化鞠場。
次韻竹林玉老三首  其二 張侃 
我似吳牛喘月光，領瘡磨鞅巧相妨。何時飽聽林間笛，了却官租稼滌場。
次韻竹林玉老三首  其三 張侃 
晚景奔忙駒過隙，閙中且覓靜何妨。時宜正要新聲巧，賀老龍鍾莫定場。
獨坐 張侃 
破愁淺酌賢人酒，覓句還尋君子花。造物於予元自厚，閉門獨坐日初斜。
聞鵲 張侃 
舉頭聞鵲心偏喜，的是庭闈初寄書。報語加餐眠穩外，只留清白替菑畬。
即事 張侃 
村烟四五水成灣，拍拍鳬翁意自閒。秋雨不能回衆綠，洗開霜色露寒山。
九月朔 張侃 
一春多雨阻清游，留得名花到暮秋。偶見來禽與仙杏，淡紅殘粉亦風流。
大龍寺荆公詩石 張侃 
宰邑歸來便老成，豈知詩句是心聲。細看野水無人渡，終勝蟠龍守此清。
雪中獨步家園 張侃 
北風掠地盡無塵，惜許林園未有春。小試囊中餐玉法，誰爲天外散花人。
正月晚訪梅 張侃 
牆隈楊柳已垂絲，岸北梅花始着枝。風掠晴香覓詩句，容渠開晚占春時。
梅時往來郊外十絕  其一 張侃 
舊冬全未見梅枝，多是江南春訊遲。今日相逢猶摘索，翠濤箋上寫新詩。
梅時往來郊外十絕  其二 張侃 
蹋雪西村探古梅，一株寂寞爲誰開。不消絃管與彈壓，自有騷翁時往來。
梅時往來郊外十絕  其三 張侃 
一冬多雪更多陰，問訊磎梅春未深。等得春來花已漫，孤高不改歲寒心。
梅時往來郊外十絕  其四 張侃 
半生見梅喚作兄，我詩政見梅邊清。前回待欲喚曾子，惜許疎蟾未弄明。
梅時往來郊外十絕  其五 張侃 
不作等閒桃李色，一聲羌笛怨驚塵。偶思今歲開花晚，要醉風前爛熳春。
梅時往來郊外十絕  其六 張侃 
琉璃木葉襯瓊英，折得歸來照眼明。聞道此花清似我，莫言避俗太無情。
梅時往來郊外十絕  其七 張侃 
剪蠟勻脂別樣粧，吐芳先與探春光。爲緣骨相天然好，所欠江頭細細香。
梅時往來郊外十絕  其八 張侃 
近來疎懶任方圓，參取梅花句裏禪。三尺枯藤同所好，斷無人似拙翁顛。
梅時往來郊外十絕  其九 張侃 
春已多時花漸繁，勸梅未用點苔斑。隔塵自有元規扇，要見風流慶曆間。
梅時往來郊外十絕  其一○ 張侃 
磎邊小圃半荒蕪，數種梅栽莫負渠。香色幾年吟不盡，蜂鬚先得妙工夫。
黄木香 張侃 
名花愛向春深月，幻作人間黄玉花。裛露承風嬌不盡，好將逸語爲渠誇。
春日二首  其一 張侃 
木香堆架漸開花，旁徑薔薇錦未斜。風劈柳絲成亂絮，輕輕飛入野人家。
春日二首  其二 張侃 
春光到此未須歸，綠替紅殘已暗圍。說與羣兒休趕逐，要看宛轉自然飛。
贉村望潮 張侃 
沿江一曲水通村，潮拍平沙滿舊痕。落日鎔金潮又漲，水天直接海山門。
題睡布袋 張侃 
佛身廣大遍虛空，收拾歸來一衲中。走入睡鄉推未覺，只緣認得主人翁。
雪後 張侃 
連朝風雪滿空來，喜得新晴萬象回。甚欲出門尋野興，梅花多是旁春開。
題等慈寺後經略潘德鄜舊居三絕  其一 張侃 
父兄師友俱鳴世，培養都緣歲月深。忍得清貧忘寵辱，至今聲譽藹儒林。
題等慈寺後經略潘德鄜舊居三絕  其二 張侃 
中書當日冠天下，半世浮萍無定居。却是子孫能力守，結茅隨分並精廬。
題等慈寺後經略潘德鄜舊居三絕  其三 張侃 
古來名士都如此，後世虛浮類鄙之。頼有晦翁高著眼，青青鉅竹蔭簷楣。
泊楊園詩 張侃 
名園依水跨官塘，古木扶疎圍夕陽。粉蝶不來蜂又去，一雙燕子話凄凉。
紀程十絕  其一 張侃 
半夜燃萁車堰歸，縣街燈火已稀微。路人莫笑奔波甚，領略江山暫解圍。
紀程十絕  其二 張侃 
旋呼篷艇到新橋，日影隨寒上柳梢。烏帽䊶裙真野服，又乘山轎過山腰。
紀程十絕  其三 張侃 
宿霧漫山寒未開，老僧笑我四番來。功名遷轉都如此，頗羨幽人隠磵隈。
紀程十絕  其四 張侃 
百漏船東竹似椽，一杯茗粥說癡禪。恰如二月烏㨫角，村北村南童稚顛。
紀程十絕  其五 張侃 
貧民逐利可憐生，水附泥乾鹵漸成。多得鹵成求淺利，問天乞取一冬晴。
紀程十絕  其六 張侃 
沿湖水淺灘勢斜，小兒并灘運魚叉。風力如銛雙股冷，青帘側邊是儂家。
紀程十絕  其七 張侃 
秋晚曾來十日過，滿田稗子綠成窠。年荒只待州家榜，分數攙多喜若何。
紀程十絕  其八 張侃 
星移山轉度寒沙，到得塍頭鼓二撾。忽憶昔年斗門渡，風翻浪葉艣欹斜。
紀程十絕  其九 張侃 
敲開野店旋吹燈，舊酒重溫醆易冰。十五年來隨分過，任人呼作在家僧。
紀程十絕  其一○ 張侃 
冬晴全未見梅花，籬角黄花尚綴葩。賸喜交情真耐事，風流不到五侯家。
海際民田 張侃 
良田水旱不妨耕，海際成田禾罕生。一夜潮來留剩水，民家辛苦望西成。
夜坐 張侃 
繁絃脆管挾春華，都屬侯門富貴家。我獨蕭然無一事，清宵兀坐聽鳴蛙。
題旌教院僧房雲舫又名百漏船三首  其一 張侃 
山僧成歲枕雲根，豈是無心直漫云。更闢短窗臨澗水，自題雲舫見殷勤。
題旌教院僧房雲舫又名百漏船三首  其二 張侃 
雲片東西自在飛，偶然連綴又成衣。商量做雨竟何事，刻畫奇峰便忘歸。
題旌教院僧房雲舫又名百漏船三首  其三 張侃 
既名雲舫知歸宿，何用多言惹是非。水到渠成添百漏，可憐未解箭真機。
柳樹匯 張侃 
望望孤城綠樹根，平沙連屋草連雲。夕陽坡上人牛小，耕出羌王古印文。
龜子匯 張侃 
暝入荒山近十里，茅屋人家隔溪水。青燈一夜不成眠，明日長征又如此。
始寧泉 張侃 
始寧花木今何在，一派山泉紀此清。說與老僧頻整葺，世間難保是虛名。
寺樓舒目 張侃 
風盡天陰分野色，雁眠雲影得新晴。江臺寺裏閒登覽，屋遶吳山畫不成。
代吳兒作小至後九九詩八解  其一 張侃 
一九纔過二九來，見人相喚袖難開。外頭天色時時轉，雪急因風緩緩回。
代吳兒作小至後九九詩八解  其二 張侃 
三九寒威漸漸强，顛風刮面怎禁當。籬頭觱栗從頭響，添得人愁綫樣長。
代吳兒作小至後九九詩八解  其三 張侃 
沽酒烹魚送舊年，情知四九在冬前。烘來布被何曾暖，身作彎弓宿露天。
代吳兒作小至後九九詩八解  其四 張侃 
今年燈市好安排，雪柳香梅費剪裁。歲月匆匆臨五九，太陽門戶向東開。
代吳兒作小至後九九詩八解  其五 張侃 
冬深生冷喜新春，賦得貧窮敢怨人。六九數終風扇動，放些意氣走芳塵。
代吳兒作小至後九九詩八解  其六 張侃 
轉頭七九數過三，無事閒從野老談。花氣熏人能樣猛，脫來布衲兩頭擔。
代吳兒作小至後九九詩八解  其七 張侃 
五五三三拋堶忙，柳絲深處映陂塘。貍奴犬子尋陰地，八九春中日正長。
代吳兒作小至後九九詩八解  其八 張侃 
我儂閒過謝皇天，只願從今大有年。九九數來無可數，都將犁把去耕田。
家園散策二絕  其一 張侃 
山容娟麗青無盡，心地寬閒樂有涯。春訊不應梅占斷，風流猶有海棠花。
家園散策二絕  其二 張侃 
散策家園日護雲，靜看溪水碧生粼。春光不爲名花老，贏得年年錦繡新。
宮人斜 張侃 
塗脂抹粉豈長妍，得寵宜思辱在先。萬古宮人斜上望，淡烟衰草爲凄然。
薔薇三絕  其一 張侃 
多謝東風巧剪裁，朱朱白白待春開。偶因無事尋詩句，又見沿蹊錦繡堆。
薔薇三絕  其二 張侃 
雨回新綠方留潤，日映輕紅無盡嬌。爲惜江南春事好，對香吹水入金焦。
薔薇三絕  其三 張侃 
薔薇開盡知春晚，燕子閒來又日西。却恨丹青描不得，旋將心事付深閨。
近於小圃築堂名曰秀野隔河插木芙蕖舊有詩云 張侃 
二十四番花信風，凝脂剪翠巧妝容。誰言桃李芳春後，不似沿流錦繡中。
再吟二絕  其一 張侃 
繞堤盡種木芙蕖，楊柳陰中動碧虛。待得秋來花勝錦，柳絲斷續怕風梳。
再吟二絕  其二 張侃 
二十四番風報信，名花開了便匆匆。誰言造化無窮盡，又報秋花第一風。
偶吟 張侃 
將花作婢那解語，喚竹爲奴亦浪名。霧鬢雲鬟休用怨，主翁先有不平鳴。
范園 張侃 
隠之立異酌貪泉，直使吾名四海傳。得似范公全雅志，只將清白遺時賢。
軒亭 張侃 
籃輿清曉過軒亭，軒外山圍未了青。我意他年尋一壑，只因今日眼曾經。
延桂堂 張侃 
靜看桂影上簾櫳，幾度吟詩句未工。從此相忘天地外，主人袖手小闌東。
小池 張侃 
小池栽得數枝蓮，也占新凉七月天。說道南灣納空闊，盡將野意換韶妍。
水月泉 張侃 
水清月白又初秋，㶁㶁山泉入澗流。我已重來君解否，生平厭作是非謀。
江下 張侃 
昔曾襆被宿江潯，風雨欺人春未深。轉盼六年重到此，越山依舊隠雲心。
丈亭 張侃 
潮水衝沙未轉清，急摇雙艣似鵝鳴。須臾停艣依荒岸，草屋疎燈記夜程。
題懷謝驛 張侃 
謝公洗屐水平池，笑傲東山望一時。究竟後人能尚友，驛名懷謝著深思。
偶得 張侃 
客舍牆根草未生，市橋官柳已欣榮。洪鈞造物元無意，只是東風有世情。
偶成 張侃 
竹奴角簟頗相宜，正是書齋寂靜時。白鳥忽穿林影去，自携紈扇細題詩。
偶書二絕  其一 張侃 
靜觀萬物各隨緣，天亦何心付自然。鸜鵒不材鸚鵡貴，豈知鸜鵒得天年。
偶書二絕  其二 張侃 
久知鳬短鶴長語，誰賦花榮竹脆詩。物理無窮難測識，且傾美酒樂天時。
偶題 張侃 
夜深水冷無香餌，若箇黄鱗肯上鈎。我欲釣鼇安爾用，一竿風月好迴舟。
題司馬才叔詩後 張侃 
司馬才名世所賢，銀鈎珠唾尚依然。塵埃試看蛛絲壁，倒指於今六十年。
六言  其一 張侃 
梅長官深有味，木居士喜清游。未用三熏三沐，且占一壑一邱。
六言  其二 張侃 
色惟有用文子，翠亦堪餐此君。未須歌南浦雨，終是望渭北雲。
睡寒山拾得贊 張侃 
人居火宅無不有，你亦投身携掃帚。一朝放下困騰騰，明月寒潭只依舊。
僧熊畫布袋贊 張侃 
弄盡精神真捏怪，橫拖拄杖街頭賣。忽然兩步走歸來，四大不收圖睡快。
蘇李松石圖贊 張侃 
東坡先生，錦繡心胸。戲作怪石，一時告功。當其落筆，雨霈風從。齊安赤壁，惠州鶴峰。十年飽覽，孰可攖鋒。溫潤枯淡，變態不同。一卷之石，作倚盤松。龍眠居士，孰覊其蹤。一瞬八表，如鶴在空。東坡頌美，佳名日穹。明窗展觀，松古石窿。天下之寶，豈間窮通。東坡之節，龍眠之隠。一異出處，如琴加軫。吁嗟二公，人中之龍。百餘歲後，仰止英風。我生後時，何以形容。紀述惟贊，愧非揚雄。
辛巳自贊 張侃 
徐永昇畫時，予弱冠而綴文。趙可大畫時，予三十而有立。錢誦畫時，予究道之出入。蓋嘗晦其聲名，謝其等級。惡脂韋而取容，與傲世而長揖。客問直夫，處事太執。直夫俛而笑曰，人各是其所習。
戊寅自贊 張侃 
有伯夷之清，而無萬世之準。有孟郊之古，而無一代之名。能操守而冰潔，視富貴如雲輕。前乎直夫是一臞叟，後乎直夫是一書生。既不能潤乎詩書，又不能事乎縱橫。客有過者曰：嘻，視彼拙貌，徒汙丹青。
客有誦唐詩者又有誦江西詩者因再用斜川九日韻 張侃 
泛觀今人詩，機巧由心生。鏤冰與鑄木，未免求虛名。豈知製作妙，渾然同水清。塵埃數張紙，亦足傳佳聲。羣趨不知守，辛勤到莫齡。奈何口耳間，一見意已傾。投身入詩社，被褐生光榮。黨同伐異說，初非出本情。我願剖藩籬，學力隨所成。
有作 張侃 
名塵愧屢拂，世垢思一澣。急索脛已腫，虛驚背獨汗。窘步裁免跌，高談卒成謾。辰去將奈何，磨頭髻如彈。
偶成 張侃 
長歌詠考槃，灑落似休官。愛竹臨溪倚，携書坐石看。足煩猶看屨，髮禿自忘冠。顧爲無多欲，持身到處安。
探野航古梅 張侃 
池邊梅未綻，不是怯霜風。待得陽和到，清香一線通。
贈句容士人 張侃 
山川清美天下稀，五瑞同時盍紀碑。碑上只言人物盛，若言德政愧無之。
句 張侃 
剩喜聯官忘爾汝，故令元化奪胚胎。
存目 張侃 
詩題：先公守汝陰都曹路君挂冠東歸載乖崖公留其錄語今傳播世間三十年矣過居潁昌……首句：誰聞鬷蔑言。
月波樓 袁似道 
繡節移華屋，下照鴛湖闊。飛梯駕秋旻，傑觀壓雲堞。銖積日用間，經營妙無跡。圖畫劃天開，景物劖地絕。簡靜還樂邦，登覽追逸轍。彩舫回波心，芳樽浮月夕。清吟開酣飲，長嘯雜橫笛。新詩紀遊情，□酒驚醉魄。傳看大軸盈，準擬堅珉刻。□□望其成，抑以觀稼穡。
赤壁觀泉 朱慶朝 
渺渺長流自古今，憑高凝眸幾迴深。欲知最上源頭處，只在工夫着意尋。
應試渡江 朱慶朝 
旭日澄江新氣齊，登舟直上武林西。桂花香發正秋月，隔岸漁歌相喚啼。
句 丁大全 
雲從百丈潭中起，雨向九重天上來。
至錢塘浄慈寺寫古松於壁因題 馬宋英 
磨盡一錠兩錠墨，掃出千年萬年樹。月明烏鵲誤飛來，踏枝不著空歸去。
賦梅 林靖之 
與月淡交連影瘦，于春無競著花疎。細雨歛塵棲萼潤，輕雲度谷壓香低。
垂虹亭 陳武子 
行樂江亭上，情彌天壤間。舟譏王訪雪，妓鄙謝登山。佳致輸公擅，清歡愧爾慳。賓僚陪宴笑，興盡莫輕還。
歌 開禧牧童 
朝出耕田暮飯牛，林泉風月共悠悠。九重雖竊阿衡貴，爭得功名到白頭。
句 開禧牧童 
玉津園內行天討，怨血空啼杜宇紅。
春曉 尤带 
東方看欲曙，三五斗參橫。月影斜穿竹，雞聲遠逐鶑。花街紅露膩，柳浪翠烟輕。滄海升朝日，春光滿太清。
句 釋皓 
楚雁傳歸信，吳鷗候過船。
題姚雪蓬騎牛小照 趙東師 
騎牛無笠又無蓑，斷嚨橫岡到處過。暖日暄風不常有，前村雨暗却如何。
訪姚雪蓬貶所 釋淵 
故里田園拋弟妹，異鄉燈火對妻兒。十年漂泊孤篷雪，誰補梅花入楚辭。
江郊旅舍 毛滄洲 
京旅江郊僻，樓居賸得清。柳風羅带嫋，荷雨水銀傾。日夜潮來去，東西山送迎。悠悠千古興，吳越暮雲平。
賜宜春易太極 徐經孫 
易有太極，在天地先。兩儀四象，是謂後天。春臺得之，云自希夷。吉凶禍福，予以前知。八十二宮，頗與俗殊。數往知來，亶其然乎。
元旦訓孫 徐經孫 
咨爾潭生，今歲十六。棄汝幼志，企慕老宿。收汝放心，歸就檢束。業必精思，書必勤讀。敬事父母，出入必告。欽奉師模，傳習必熟。友愛同氣，如手如足。珍重自身，如珪如玉。非禮勿視，祇汙青目。非禮勿聽，祇亂心曲。非禮勿言，言必招辱。非禮勿動，動必非福。翁作箴言，爾其佩服。念哉敬哉，中有天祿。
覺溪八景 龍門春浪 徐經孫 
雷奔石壁間，瀑瀉洞門側。蜿蜒乘洪濤，變化莫可測。
覺溪八景 鰲頭秋風 徐經孫 
西風吹石岐，鱗甲起深轍。借問去來人，誰是騎鯨客。
覺溪八景 羅阜朝雲 徐經孫 
初生半崖陰，漸失雙峰翠。倏忽滿太虛，蒼生望霖雨。
覺溪八景 潘溪夜月 徐經孫 
溪月濯銀盤，溪橋卧脩軏。沙凈碧波寒，分明見蟾闕。
覺溪八景 隆福晚鐘 徐經孫 
山圍古寺陰，曙隔鯨音發。悠揚三四聲，喚上東林月。
覺溪八景 驪塘暮雨 徐經孫 
飄蕭鷗鷺群，淅瀝孤蒲晚。雲斷山月明，新泉落前澗。
覺溪八景 水北書聲 徐經孫 
林館碧溪陰，絃歌雜燈影。夜分猶吾伊，學海在人境。
覺溪八景 東源詩社 徐經孫 
詩家在東臯，雞林價爭售。作者復幾人，風月三千首。
題施山觀音閣 徐經孫 
閣道連雲棧，簷牙覆竹陰。南來天馬渡，北落水龍吟。林鳥疑譚偈，田花欲佈金。憑欄觀下界，洞見遠公心。
長子思訦赴江西庾幕 徐經孫 
三年永豐簿，兩載半臨川。納滿無多日，奇逢有二天。臨民須近厚，減價要重蠲。莫道違離遠，常如在膝前。
思訦生朝分忠勤酒侑之以詩 徐經孫 
帝正纔五五，吾子始生時。潘縣花將錦，陶門柳欲絲。與民同樂意，在我即琴棋。酒自忠勤出，公餘薦一巵。
病中有感 徐經孫 
習懶多成病，旬餘久覆杯。帳中聞燕語，瓶裏看花開。醫已肱三折，愁來腸九迴。何時得疏散，屐齒印蒼苔。
幼子思誼舉次孫命名陽生 徐經孫 
吾年七十四，始見兩孫枝。陽德初回候，蟾光欲滿時。傳家惟簡冊，願汝似蘭芝。何日解言語，能吟公此詩。
送思訦之官鰲峰 徐經孫 
我如汝年時，昉問便江戍。選穽如海深，望洋吁可怖。汝今亦宜教，去作鰲峰主。有民環百里，待汝字而撫。何以奉寬條，何以撫黎庶。惟公則生明，平心閲牒訴。惟廉則寡過，莫受脂膏汙。惟勤則集事，慎勿習逸豫。惟儉可無求，只學我清苦。持此四字符，便是作縣譜。去家三百里，兩地無多路。安問來與往，時走一健步。居官而民宜，暌隔非所慮。三年課最歸，可以見君父。
咸淳壬申六月不暑 徐經孫 
常年六月六，暑氣何其酷。犬有吐舌煩，貓得負背燠。今日胡不然，蕭然凉氣足。陽烏潛其輝，小雨時霢霂。重袂猶未溫，浴了肌起粟。老病固宜然，壯者亦不浴。短至未及間，秋陰如許毒。本朝王火德，德與堯運續。文明耀四海，年世不待卜。吾君乾六龍，剛健粹如玉。吾相泰九二，夬夬出莧陸。君臣德既同，詎有此陰伏。吾聞氛氣惡，殺氣盛西北。襄城既失守，生靈爛魚肉。匹夫尚懷憂，知此妄屠戮。臣固告上天，忍淚不敢哭。願言掃陰邪，日月舜耳目。中國盛陽明，從今調玉燭。
題伴雲樵唱 徐經孫 
佛法生憎綺語，道人安用樵歌。有時言外悟意，不覺山中爛柯。
自贊夏端甫所繪真 徐經孫 
老我不堪位置，歸來久混漁樵。忽然珠玉在側，見之令人意消。
春班遇雪 徐經孫 
拜賜通班近玉墀，小臣今日覩朝儀。雪花飛在藍袍上，潔白其身正此時。
和端茶訓子  其一 徐經孫 
東坡月窟天香遠，山谷雲濤味玉溫。相對兩翁元祐老，說茶風味到今存。
和端茶訓子  其二 徐經孫 
寫詩只到黄山谷，又失西川蘇子賢。更把名章細商略，續絃那可惜膠煎。
和端茶訓子  其三 徐經孫 
三日君詩當刮目，看來字字到雲和。從今喜入聖人手，孔杏壇中取瑟歌。
南英會芳亭 徐經孫 
衆芳會處得春多，草色隨人氣亦和。聞道吾宗好兄弟，棣花香裏細吟哦。
過嚴子陵釣灘 徐經孫 
仰止高風不可攀，且圖生出鬼門關。稽首臺前無復過，歸家斬却釣魚竿。
和臨湘奉議孫敷山歸田十詠  其一 徐經孫 
仰止高風早賦歸，晚生自恨不同時。公如嶺上孤松秀，我亦松間百尺絲。
和臨湘奉議孫敷山歸田十詠  其二 徐經孫 
尚記千官拱帝堯，日隨環珮早趨朝。螭坳氈下從容際，咫尺天顔未覺遥。
和臨湘奉議孫敷山歸田十詠  其三 徐經孫 
喬山却似會稽陰，千里孤臣淚滿襟。沐浴恩波無地報，始知滄海未爲深。
和臨湘奉議孫敷山歸田十詠  其四 徐經孫 
咸淳天子憐臣老，紫殿清華極邃情。賦祿玉隆真晝錦，有時聽得步虛聲。
和臨湘奉議孫敷山歸田十詠  其五 徐經孫 
九重憂責詎能分，不雨羞爲出岫雲。累疏丐歸今得請，保全晚節荷明君。
和臨湘奉議孫敷山歸田十詠  其六 徐經孫 
北窗自有來薰處，長夏何妨一枕高。竹薄未能遮照徧，西風我欲障葡萄。
和臨湘奉議孫敷山歸田十詠  其七 徐經孫 
活水一溪如玉瑩，好山四面似螺堆。個中自足歸吾老，莫待北山文勒回。
和臨湘奉議孫敷山歸田十詠  其八 徐經孫 
家有園池幸未荒，客來有酒或傳觴。秋宵玩月冬觀雪，春日尋芳夏納凉。
和臨湘奉議孫敷山歸田十詠  其九 徐經孫 
人心易溺誰能拯，世道如瀾孰與回。頼有聖賢遺訓在，好懷每爲古書開。
和臨湘奉議孫敷山歸田十詠  其一○ 徐經孫 
早眠晏起自安恬，頭上從教白髮添。和了十詩賒七字，太平時節效陶潛。
題安原寺 徐經孫 
杜老曾留脩覺句，韓公亦有岳山題。愧無健筆希前哲，謾把飛紅當踏泥。
病起  其一 徐經孫 
去年習懶因成癖，瘦骨支離怯病魔。今日團圓環四世，玉蒲細切泛金荷。
病起  其二 徐經孫 
上高殊邑尚吾鄉，千里相忘是建康。王事賢勞宜不廢，師生義重詎能忘。
出朝賦歸來好  其一 徐經孫 
歸來好，籬下菊花應未老。晚香猶可薦清樽，淵明醉後和衣倒。
出朝賦歸來好  其二 徐經孫 
歸來好，兩歲引年章屢草。聖恩寬辱不容閑，今得生還真大造。
出朝賦歸來好  其三 徐經孫 
歸來好，顔巷安居樂吾道。此行不敢怨風聞，只恨舒君言不早。
出朝賦歸來好  其四 徐經孫 
歸來好，一入山林迹如掃。杜門謝客免愆尤，几凈窗明讀莊老。
出朝賦歸來好  其五 徐經孫 
歸來好，菊後梅前宜問道。退朝羽翼此心生，從此五更無起早。
出朝賦歸來好  其六 徐經孫 
歸來好，從此五更無起早。雖然𤱶畝瓣香心，天子萬年多壽考。
出朝賦歸來好  其七 徐經孫 
歸來好，三徑須宜有花草。於中竹柏可耐寒，更種長松成四老。
出朝賦歸來好  其八 徐經孫 
歸來好，飲食起居隨晏早。閑身樂得未龍鍾，東阡西陌尋芳草。
出朝賦歸來好  其九 徐經孫 
歸來好，茅簷曝背無煩惱。欣時讀易困時眠，箇中輸與癡頑老。
出朝賦歸來好  其一○ 徐經孫 
歸來好，龍門有山名七寶。宿生泉石頗有緣，往來儘可休吾老。
出朝賦歸來好  其一一 徐經孫 
歸來好，萬喜千歡無煩惱。日課吾孫讀古書，此是吾家傳世寶。
北坑拜掃有感 徐經孫 
手植松楸四十年，扶疏枝葉欲參天。四兒惟有衰翁在，時領孫曹拜墓前。
題金魚郎 徐經孫 
金魚有術妙談天，走遍江湖謁踆躔。玉带貴人如一遇，定知換酒不論錢。
贈射虎人 徐經孫 
馮婦下車須有勇，將軍射石亦通神。南山白額新除害，好賞今時射虎人。
去國 徐經孫 
崎嶇山路記曾遊，誰識爲臣去國愁。柏府官中羞豸角，桐江臺上愧羊裘。重違君命留行者，既竭吾才歸去休。霜露感人千里思，松楸未掃已三秋。
北壑瀛洲亭 徐經孫 
山中有水水中洲，欲訪蓬瀛此處求。孤嶼插天如搢笏，危亭臨渚似飛樓。並崖香草仙餘藥，隔岸人家風引舟。箇裏藏脩功行滿，弘文學館快情遊。
山塘精舍 徐經孫 
歸來魚鳥亦相親，草創山塘謾以名。旋築堤防留水住，盡除菑翳聽松聲。族姻語語人情洽，雲勢陰陰天氣清。好續溪山真率會，從今八景又重成。
恭和御製詩 徐經孫 
多士新彈貢禹冠，對天忠切動龍顔。臚傳聲徹頒袍笏，燕喜筵開肅佩環。樂奏簫韶成廣內，詩成奎畫照人間。微臣捧詔慚疏拙，也抱傳宣拜賜還。
弭節堂 徐經孫 
慇懃主禮重賓榮，弭節新堂慶落成。語熟不妨移座密，更長那復記杯行。轄投相共傳佳話，榻下于今見故情。太史定知牛斗分，客星也傍使星明。
慶仲明弟領鄉薦 徐經孫 
記得溪山橫膝語，何時解取世科收。薦名恰在二八數，屈指重來四十秋。歲月滔滔催後進，功名冉冉繼前脩。福州得捷知安福，更願君恩賜狀頭。
福州即景 徐經孫 
一別居諸歲月增，遥聞此景畫難能。潮田種稻重收穀，道路逢人半是僧。城裏三山千簇寺，夜間七塔百枝燈。常年六月東山裏，地湧寒泉潄齒冰。
福州鹿鳴宴 徐經孫 
鹿鳴今日宴佳賓，六萬場中一百人。鰲嶺峰前連巨釣，龍臺高處耀脩鱗。假途文字皆由命，實地功名好致身。得意春風馬蹄速，杏園交慶綠袍新。
長孫敏學授承務郎 徐經孫 
辛勤場屋一書生，六卷時文謾策名。身事兩朝奚所補，恩覃五世亦何榮。前人慶澤宜豐報，爾輩官曹詎可輕。移孝爲忠斯不負，更須勤學紹家聲。
黄元肇江山風月閣 徐經孫 
江山到處堪圖畫，風月無邊自古今。但要清明如外境，便分動靜即吾心。坡仙取用原無盡，康節登臨豈浪吟。天理流行須體識，莫將嘲弄費光陰。
培芳亭草創胥會 徐經孫 
培芳草創强鋪筵，畫出清明三月天。長少團欒還五世，笑談邂逅集群賢。或歌或弈杯無算，非竹非絲樂自然。過則相規善相勉，須令和氣藹無邊。
送仲時弟 徐經孫 
江關千里隔山川，有弟能來慰眼前。方喜鴈行隨處樂，可堪蟾影別時圓。暑行勿亟宜强飯，湍激多驚莫問船。歸到家山相勞苦，團欒恰是菊花天。
題西坡屷心亭 徐經孫 
翛然古木湛然池，樂意相關自造微。莊子非魚真實問，海翁狎鳥本忘機。樽中有酒逢人酌，琴上無弦信手揮。禿盡剡藤吟不就，妙哉川泳與雲飛。
賀汝立拜恩封 徐經孫 
君恩歲序兩俱新，鸞誥叨榮鶴髮親。天上龍光疏雨露，堂前燕笑壽松椿。孫枝子舍皆騰踏，蘭省璧池交問津。此去椒盤重獻頌，斑衣中有綠衣人。
和李後林分惠瓊花降字韻 徐經孫 
詩句尋芳自抑揚，一觀佳什覺心降。山中玉蕊雖無數，天上瓊花孰有雙。愧我未能瞻后土，荷君分惠到南窗。從今可小中興瑞，大地移根到此邦。
乙丑三月十二夜夢得家有園池樂壽康之句覺而足成效邵康節作首尾吟八首  其一 徐經孫 
家有園池樂壽康，四時隨分得徜徉。鱼遊春水吾同趣，蓮拆秋房客共嘗。風裏松聲傳古調，雪中梅蕊驗初陽。官閑身老猶幫俸，家有園池樂壽康。
乙丑三月十二夜夢得家有園池樂壽康之句覺而足成效邵康節作首尾吟八首  其二 徐經孫 
家有園池樂壽康，閑中日月覺偏長。睡餘携幼遊花圃，飯後呼童給鶴糧。堆案縱橫書數冊，隨盤歡喜酒三觴。客來問我渾無事，家有園池樂壽康。
乙丑三月十二夜夢得家有園池樂壽康之句覺而足成效邵康節作首尾吟八首  其三 徐經孫 
家有園池樂壽康，君恩廣大壽無疆。玉龍自是神仙骨，紫殿容依日月光。不織不蠶時賜帛，無功無過歲支糧。老臣得此知慚愧，家有園池樂壽康。
乙丑三月十二夜夢得家有園池樂壽康之句覺而足成效邵康節作首尾吟八首  其四 徐經孫 
家有園池樂壽康，撫存松菊未爲荒。斛租不及胡椒數，樊圃何如步障長。靜裏謾看猿弄臂，閑中時聽鶴鳴吭。山林陰密宜藏拙，家有園池樂壽康。
乙丑三月十二夜夢得家有園池樂壽康之句覺而足成效邵康節作首尾吟八首  其五 徐經孫 
家有園池樂壽康，人生何用苦乾忙。三冬慣曝茅簷日，九夏貪眠竹簟凉。大寫文書遮老眼，熟煨芋栗飽枯腸。無榮無辱渾無事，家有園池樂壽康。
乙丑三月十二夜夢得家有園池樂壽康之句覺而足成效邵康節作首尾吟八首  其六 徐經孫 
家有園池樂壽康，北窗何敢傲羲皇。池開滿引靈淵脈，戶廠西迎太乙光。初節易渝誰保晚，好人難做必觀常。老來自適閑中趣，家有園池樂壽康。
乙丑三月十二夜夢得家有園池樂壽康之句覺而足成效邵康節作首尾吟八首  其七 徐經孫 
家有園池樂壽康，晴簷曝日小春陽。爐存榾柮火難過，𧣴酌芹蔬味更長。更覺寒威潛出戶，便令和氣復連床。團圓家慶堪圖寫，家有園池樂壽康。
乙丑三月十二夜夢得家有園池樂壽康之句覺而足成效邵康節作首尾吟八首  其八 徐經孫 
家有園池樂壽康，浮雲富貴利名場。欄栽藥相揚樓美，壇植花王姚魏良。忘機久結盟鷗社，得意閑觀狎鷺塘。提壺挈榼堪遊賞，家有園池樂壽康。
丙寅九月送龍門課試士友 徐經孫 
凉風九月菊花天，路近龍門自坦然。勝友如雲儒雅集，雄文麗藻燦連篇。平時學問勤攻玉，聖世功名好着鞭。黄屋臨軒新策士，姓名一一聽臚傳。
和胡適齋韻 徐經孫 
得得高軒到澗泉，真成空谷喜跫然。三詩惠我驚人句，八秩如公現世仙。一見長身知潤德，頗疑盛際有遺賢。君王已獲非熊兆，釣隠如今起渭川。
悼陶德芳 徐經孫 
袖有銀毫刺史章，先生不是薄淮陽。倦遊誰不思三徑，勇退今惟見一堂。講席有功周子學，義田無愧范公莊。忍聞耆舊銘旌舉，此語吟成淚數行。
贈曾司戶 徐經孫 
君家螺江頭，我家劍江邊。千載會相望，飲水同一川。朅來古梅關，相識春風前。高義軋層漢，清譚響幽泉。努力學往哲，勿爲時俗牽。
和黎丞梅關嶺 徐經孫 
峭壁接高天，閒雲淡橫嶺。稍便僧房靜，未覺官曹冷。風月兩閒人，山川一佳境。誰歟共茲樂，老仙白垂領。
丙戌新春偶成 徐經孫 
新年十許日，才有一篇詩。鄉思風中亂，春心雨裏知。病緣衰驟至，懶與睡相宜。暗想泉溪上，杜鵑啼故枝。
小英石峰 徐經孫 
舊作英巖隠，今爲庾嶠行。雖然一拳許，有此數峰青。崷崒警凡目，堅剛悖世情。墨卿相指似，只尺是蓬瀛。
送太庾黎丞 徐經孫 
客懷秋易惡，送客更當秋。薄宦相從久，孤征肯暫留。酒輕離思重，目短大江流。黄菊聊持贈，寒香晚不羞。
月夜赴郡會歸鞭轉不成寐觸事感懷 徐經孫 
庾山高入雲，章水清見骨。山高晚宜梅，水清寒浸月。美人天一方，雲烟妙空闊。带月簪梅花，獨起舞殘雪。
雜興 徐經孫 
梅花亦何奇，偏得幽人愛。清寒風雪夜，一枝靜相對。
秀巖  其一 徐經孫 
風露增凉曉氣清，崎嶇取路遶溝堘。早田得雨秋耕遍，晚稻如雲歲事登。古澗蛇行泉曲折，崇岡虎踞石稜層。撩人野興皆詩料，自愧塵埃謝不能。
秀巖  其二 徐經孫 
四山環抱似圍城，石屋中間地砥平。天隔俗塵飛不到，神開寶藏畫難成。岩分上下光皆透，水有往來蹤不明。可惜韓張期界上，當時過此未知名。
梅花 徐經孫 
約臂金寒拓綺疏，搔頭玉重壓香酥。含章檐下新妝額，試啟菱花得似無。
西陵望 嚴羽 
西陵終日望，不見有歸橈。欲去猶回首，寒江起暮潮。
閨怨  其一 嚴羽 
昨夜中秋月，含愁顧影頻。空留可憐影，不見可憐人。
閨怨  其二 嚴羽 
欲作遼陽夢，愁多自不成。錯嫌烏臼鳥，半夜隔窗鳴。
舟中示同志 嚴羽 
見說春帆外，康廬水石多。期君一把臂，長嘯入煙蘿。
塞下絕句 嚴羽 
莫被封侯誤，封侯似漢家。君看城下骨，萬古一黄沙。
送友人之楚州 嚴羽 
黯黯離筵夕照收，江城羌笛起邊愁。念君此去三千里，何處關山是楚州。
酬故人見贈 嚴羽 
湘江南去少人行，瘴雨蠻煙白草生。誰念梁園舊詞客，桄榔樹下獨聞鶑。
羽林郎 嚴羽 
貂帽狐裘塞北妝，黄鬚年少羽林郎。彎弓不怕天山雪，生縛名王入建章。
閨中詞 嚴羽 
良人西去擊狂胡，妾在閨中對影居。萬里長看天外月，一生空得夢中書。
塞下曲六首  其一 嚴羽 
孤城莽莽秋天外，竟日無雲空自哀。忽怪一時天盡黑，合羣胡雁向西來。
塞下曲六首  其二 嚴羽 
渺渺雲沙散橐駝，風吹黄葉渡黄河。羌人半醉蒲萄熟，塞雁初肥苜蓿多。
塞下曲六首  其三 嚴羽 
古戍秋生畫角哀，思歸泣盡望鄉臺。胡天日落寒風起，但見黄沙萬里來。
塞下曲六首  其四 嚴羽 
一身遠客逐戎旌，落日蕭條望古城。漸近磧西無水草，北風沙起橐駝驚。
塞下曲六首  其五 嚴羽 
玉關西去更無春，滿眼蓬蒿起塞塵。漢馬不歸青海月，胡笳愁殺隴頭人。
塞下曲六首  其六 嚴羽 
天山一夜雪漫漫，虜去營空戰血乾。十萬征人回馬首，天邊烽火報平安。
江上送客 嚴羽 
留君夜飲北風寒，且折梅花耐醉歡。明日桐廬潮去遠，孤帆天際若爲看。
頼成之還自江西感舊有贈 嚴羽 
十年心事兩蹉跎，南北東西別恨多。今日樽前重把手，相看爭奈白頭何。